Hofstukke gaan ook op Sasol beteken word sodat die rasgebaseerde skema in die hof getoets kan word. ’n Memorandum sal ook aan die JSE oorhandig word om ’n duidelike boodskap aan maatskappye te stuur dat dié soort rassediskriminasie nie aanvaarbaar is nie.
Dirk Hermann, bestuurshoof van Solidariteit, het gesê dit is ’n kwade dag as daar hof toe gegaan moet word om uitsluitsel oor onregverdigheid te kry. “Ons vra net vir normaliteit en gelykheid. Suid-Afrika het ’n land geword waar die abnormale die norm geword het naamlik om mense op grond van hul ras uit te sluit.”
Volgens Kruger glo Sasol dis billik om te diskrimineer omdat dit deur wetgewing gesanksioneer word. “Wat ons betref, is dit nuwe diskriminasie en derhalwe sal ’n dispuut vir onbillikheid na die KVBA verwys word. Ons sal ook na die arbeidshof en waarskynlik uiteindelik die Konstitusionele Hof moet gaan.”
Kruger meen Sasol is met ’n selfsugtige skema besig wat daarop gemik is om die maatskappy ewigdurende bemagtigingstatus te gee.
Kallie Kriel, uitvoerende hoof van AfriForum, sê die burgerregte-organisasie is betrokke, omdat hierdie nie net nog ’n dispuut tussen werkgewer en werknemers is nie. “Dit gaan hier oor die hart van die samelewing waaraan ons vir die toekoms bou. Diegene wat hulle met rastellings besig hou, is besig om die waardigheid van mense aan te tas.